Ole Melvold

Ole Johnsen Melvold (1859–1953) var en norsk politiker og sagbruks- og gruvefunksjonær.

 Liv og virke 
Han vokste opp i fattigdom i Åmot i Østerdalen, der faren var husmann og innerst.

Han gikk underoffiserskole i Halden og tjenestegjorde noen år som sersjant i Østerdalens bataljon med bosted på Rena.  Den lokale samfunnsbyggeren og skogeieren Tollef Kilde skal ha tilbudt seg å betale for forstutdannelse for Melvold i Tyskland, men han takket nei for å bli på Rena og ta seg av familien.

Melvold ble ansatt som fullmektig hos kammerherre Fredrik Emil Faye på Dal gård i Ullensaker. Melvold kom så tilbake til Østerdalen, hvor han slo seg opp på skogeiendom, trelasthandel og sagbruksdrift. Han kjøpte gården Øvre Rostad og drev landhandel på Sagbakken i Åmot. Han ble også bestyrer ved Hamar dampsag og høvleri.

I 1908 ble han sagmester ved et sagbruk drevet av AS Sydvaranger i Kirkenes. Da anleggsperioden var over, opphørte sagbruksdriften. Melvold ble materialforvalter i gruveselskapet i 1910.

Melvold var kommunepolitiker i Sør-Varanger. Han tilhørte først partiet Venstre, men i 1921 brøt flere av Venstres kommunepolitikere med partiet, og Melvold ble formann for Frisinnede Venstre i Sør-Varanger og Finnmark. Han var varamann til Stortinget fra Finnmark i perioden 1925–1927, valgt på fellesliste med Høyre, og møtte flere ganger for Waldemar Larssen.

Melvold stod i stillingen AS Sydvaranger til 1940, da han var over 80 år gammel. Han ble tildelt både Kongens fortjenstmedalje i sølv og Medaljen for lang og tro tjeneste. Etter krigen levde han som enkemann i Oslo. Da han døde, nesten 95 år gammel, ble han minnet som «en sterk og traust østerdøl».

Kommunistene Jørgen og Olaf Skramstad var Ole Melvolds nevøer.

Referanser

Kategori:Vararepresentanter til Stortinget
Kategori:Lokalpolitikere fra Frisinnede Venstre
Kategori:Lokalpolitikere i Sør-Varanger
Kategori:Norske forretningsfolk
Kategori:Kongens fortjenstmedalje i sølv
Kategori:Personer fra Åmot kommune